Eric Boe
Eric Allen Boe (sündinud 1. oktoobril 1964) on Ameerika Ühendriikide katselendur, NASA astronaut ja endine õhuväelane. 1987. aastal sai Boe bakalaureusekraadi aerokosmose insenerinduses ja liitus USA õhuväega. 1997. aastal sai ta magistrikraadi elektrotehnikas ning 2000. aastal valiti ta astronaudiks. Ta on osalenud kahel Space Shuttle'i missioonil, STS-126-l ja STS-133-l. Boe lahkus õhuväest 2012. aastal. Augustis 2018 teatas NASA, et Boe on valitud CST-100 Starlineri esmalennu meeskonda. Jaanuaris 2019 teatas NASA, et Boe on tervislikel põhjustel missioonilt eemaldatud ning tema asemel määrati meeskonda Michael Fincke.